Milan Erič in Zvonko Čoh sta nam poznana predvsem kot izvrstna risarja. Kostanjeviška razstava z naslovom *Koprnenje po svetlobi* v njunem delu izzove premik od risarskih instalacij, ki so z nenavadnimi, duhovitimi, tudi improviziranimi kombinacijami risb nastajale v dialogu z razstavišči k instalaciji v prostoru. Kostanjeviška instalacija je celostno zasnovan ambient*,* kise navdihuje pri arhitekturni in simbolni logiki prostora, hkrati pa jo z umetniško intervencijo sprevrača in prevaja v drugačno doživljajsko območje. V prostoru samostanske bazilike sta umetnika ustvarila alternativno »arhitekturno« situacijo, tako da sta s stropa in sten, kot da bi risala po zraku, izobesila in prepletla transparentne bele trakove. Sestavljeni v mrežo ti zapolnijo in razgibajo običajno izpraznjen cerkveni prostor. Na eni strani njihova struktura sledi ritmu arhitekturnih elementov, šilastih lokov, snopastih stebrov in obokov, hkrati pa ohrani samosvojo igro oblik.

Čeprav je asociacija na svetlobne pramene in srednjeveško simbolno pojmovanje svetlobe tu očitna, avtorjema ne gre za mističnoreinterpretacijo gotskega religioznega konteksta, ampak za bolj »profano« igro oblik, ki obiskovalca z dinamično strukturo vznemirja, vabi k raziskovanju in odkrivanju pomenov. Mreža vzpostavlja organsko živ ambient, ki prostor decentralizira in razprši, istočasno pa ga s postavljanjem koordinat gibanja zamejuje. Jasen, harmonično uravnotežen in svečan prostor bazilike prehaja v labirint, ki se z (ne)prehodnostjo izmika skrivnostni gotovosti krščanskega smisla. Cerkev prerašča kakor pajčevina, ki se na nekaterih krajih zaplete v vozlišča, iz katerih na videz naključno nastajajo bolj ali manj asociativne formacije, prav verjetno človeške figure, ki nagovarjajo gledalčevo projekcijo in dopuščajo različna branja. Tudi v zraku so v koprenastih trakovih obstale oblike, ki spominjajo na meteorite in planete, ki lebdijo nad našimi glavami, osvobojeni sile gravitacije in kjer se teža snovnega čudežno spreminja v breztežno substanco.

Občutja svetega in profanega, resnega in spektakelskega se tu izmenjujejo in mešajo, učinek magičnega pa nadomesti staro religiozno vzdušje. Mreža pomensko prestopi v simbolno območje. Nizanje in ponavljanje elementov vizualizirata repeticijo in nenehno kroženje. Ostanki kamenja in kiparske opreme, ki ležijo na tleh so ruševine preteklosti, ki dobijo smisel v novi konstelaciji in moderni scenografiji svetega kot nedostopnega, skrivnostnega in nedoumljivega. Znašli smo se v prostoru, kjer stvari delujejo, kot da se odvijajo brez kontrole in kot posledica različnih gibal, predvsem pa oživijo v gledalčevi fantazijski predstavi.